Covid-19: Naspers skenk R1,5 miljard | Netwerk24
30 Maart 2020 21:11
Die groep het net ná die president se toespraak in ’n verklaring gesê R500 miljoen van dié skenking gaan na die solidariteitsfonds wat Ramaphosa verlede week aangekondig het.
Die ander R1 miljard sal gebruik word om beskermende drag en toerusting asook ander mediese voorraad in China aan te koop om Suid-Afrikaanse gesondheidswerkers te ondersteun.
Bob van Dijk, uitvoerende hoof van Naspers.
Dit word gedoen saam met die Chinese regering en die internet-reus Tencent. Die voorraad sal sou gou moontlik na Suid-Afrika gebring word.
“Deur met die regering en die burgerlike samelewing saam te werk, wil ons ons land help om dié baie moeilike tydperk te oorkom. Ons hoop die kombinasie van steun sal ’n positiewe verskil maak in Suid-Afrika se reaksie op Covid-19,” sê Phuthi Mahanyele-Dabengwa, Naspers se uitvoerende hoof in Suid-Afrika, in die verklaring.
Bob van Dijk, uitvoerende hoof van die groep, sê “ons besef dit is moeilike tye wat drastiese optrede verg en Naspers dra by tot die maatreëls wat in Suid-Afrika toegepas word. Ons bedank die regering van China en ons vennoot Tencent vir hul solidariteit. Nader besonderhede sal bekend gemaak word sodra ons dit het.”
Die besonderhede oor die beskermende toerusting en ander mediese voorraad word nog gefinaliseer in oorleg met die plaaslike Suid-Afrikaanse owerhede, vennote en verskaffingsnetwerke in China.
* Netwerk24 is ’n publikasie van Media24, ’n filiaal van Naspers.
Meer oor: Koronavirus | Naspers | Covid-19